P. Frešo, poslanec: (2009-09-08):
To, čo by som chcel povedať, je, že ja rozumiem tomu, že sa jedná zatiaľ o veľmi obmedzenú časť, vyjadrím sa k tomu aj neskôr, k tým častiam, o ktorých si myslím, že budú nasledovať, ale vnímam napriek tomu, že je to naša povinnosť, že Slovenská republika zvolila veľmi, veľmi nešťastný spôsob transpozície tejto smernice, a to hlavne z hľadísk dvoch. Prvé hľadisko je hľadisko obchodu na internete a jeho potenciálu a druhé hľadisko je z hľadiska vôbec slobody na internete ako takej. Samotný návrh zákona je veľmi zložitý. Sám, keď som sa s tým oboznamoval, musel som to konzultovať s expertmi, musel som urobiť veľa vyhľadávaní práve na internete, aby som sa zoznámil s tými pojmami, a to napriek tomu, že to je úplne moja natívna profesia, informačné technológie a komunikácie. Takže si myslím, že samotný návrh zákona tak, ako je urobený, tak sa dostávame vlastne do situácie, že prevádzkovatelia, ktorí budú chcieť vysielať v tejto fáze po internete, hlavne tí menší, budú s tým mať obrovské problémy a bude to tvoriť obrovskú bariéru pre vstup do podnikania v tejto oblasti. Tu sa dostávam k tomu prvému vážnemu problému, ktorý táto vláda spravila transpozíciou tejto smernice, a to ten, že nerozlišuje medzi veľkými prevádzkovateľmi televízneho vysielania a malými. Inými slovami, pokiaľ dnes niekto je úspešný napríklad tým, že si kdesi z domu alebo zo svojej chaty založí akúsi malú televíziu za veľmi nízke náklady a pravidelne vysiela v konkrétnych časoch alebo vysiela na vyžiadanie, tak sa dostáva do situácie, že spadá pod tento zákon akokoľvek malý. To znamená, že niekto, povedzme nejaký študent, tak ako poznáme mnohé príbehy zo zahraničia ľudí, ktorí doslova v garáži vybudovali, vybudovali veľmi prosperujúce firmy, nemám tým na mysli garážový výpredaj emisií, ale myslím naozaj v garáži vybudovali obrovské nadnárodné firmy podnikajúce na internete, tak im kladieme jednu obrovskú bariéru. Ja toto považujem za veľmi, veľmi nešťastné. Slovensko nie je krajina, kde môžeme navŕtať ropu, aj keby som si to želal. Slovensko nie je krajina, kde by sme mali zlaté doly. Ale Slovensko je krajina, ktorá v technológiách si celkom slušne viedla aj za komunistického režimu a tento potenciál si udržala aj podnes. Dnes naozaj existujúce technológie umožňujú podstatne väčší dátový prenos, podstatne viac multimediálneho obsahu a skutočne títo ľudia, ktorí podnikajú v technológiách alebo by uvažovali o tomto, sú tí spomínaní študenti z garáže, ale aj iní, majú pred sebou možnosť, že naozaj založením nejakej webovej stránky, založením nejakej webovej televízie sa dostanú do situácie, kedy by mohli byť úspešnými nielen slovenskými podnikateľmi, ale aj podnikateľmi podnikajúcimi na trhu v rámci Európy, dokonca v rámci sveta. Je to zatiaľ nízkonákladová činnosť, v ktorej dokonca aj v rámci Slovenska máme niektorých pionierov a vlastníkov veľkých portálov, ktorí sa už zo spomínaných garáží alebo prenajatých maličkých priestorov vypracovali. Teraz kladieme všetkým budúcim dosť veľkú bariéru, dosť veľkú bariéru v podobe transpozície tejto smernice a znova poviem, tú bariéru by sme nemuseli klásť. Nemuseli by sme klásť, keby si táto vláda dala prácu a rozlíšila malých od veľkých spôsobom, ktorý by bol zro-zu-mi-teľ-ný. To je presne to, na čo narážam, ten zákon je zložitý, veľmi ťažko zrozumiteľný a jednoducho na prvý pohľad skutočných záujemcov, viem si predstaviť, že pre nich vysoko odradzujúci a hovoriaci im, že tam je isté vážne riziko. Vzhľadom na to, že máme aj teda peknú technologickú históriu a myslím si, že slušný technologický základ, tak si myslím, že táto vláda mala podporiť túto oblasť nie priamo finančne, toto nie je nejaký sociálny podnik, tí ľudia nepotrebujú, aby im niekto umelo dotoval peniaze z vlády, ale podporiť tým, že sa im nebudú babrať do remesla. Tým, že jasným spôsobom oddelia veľkých od malých. To, čo je v zásade jednou z mála výhod práve podnikania na internete a podnikania v rámci technológie, že dobrý nápad naozaj potrebuje nízke náklady. A ja si myslím, že v situácii, v ktorej sa Slovensko nachádza, keďže je to krajina, ktorá nemá veľké nerastné suroviny, keďže je to krajina, od ktorej susedia sú všetci väčší, keďže je to krajina, ktorá je naozaj v prechode transformácie k tomu, aby sa dostala na úroveň krajín, ktoré sú na západ od nás, tak by si zaslúžila aspoň tú pozornosť táto vrstva možno budúcich podnikateľov, aby jej vláda nekládla žiadne prekážky. Ja rozumiem tomu, že je to zatiaľ obmedzený okruh, ja rozumiem tomu, že pán minister asi bude namietať, že sa to týka naozaj len nejakých častí a konkrétnych služieb a že v zásade to zaťaženie je malé a že tam je len oznamovacia povinnosť. Ale ako býva zvykom, ako býva zvykom, tak malé pýta viac a toto je prvý vstup, ktorý vážnym spôsobom reguluje obsah internetu. A moja obava je, že keď vláda tak agresívne do toho vstúpi, ako je tento návrh transpozície tejto smernice, tak jednoducho sa dostaneme do situácie, že v tom bude pokračovať. Úplne prirodzený, prirodzený ďalší cieľ tam vidím reguláciu rozhlasového vysielania po internete, ktoré v tejto časti novely vlastne ako nie je, alebo v tejto časti transpozície nie je, ale ja by som bol aj ochotný sa staviť, že do niekoľko málo rokov jednoducho bude. Ak raz pustíme reguláciu do tohto priestoru, tak to bude vyzerať rovnako regulované ako v prípade rozhlasu a v prípade televízií, čo je podľa mňa na škodu slobodného šírenia myšlienok – a to je ten druhý bod, ku ktorému som sa chcel vyjadriť. Slovensko je krajina, ktorá prechádza nielen ekonomickou transformáciou, ale prechádza aj istou transformáciou v rámci demokracie. Sami to zažívame dokonca aj na pôde tohto parlamentu, sami to zažívame aj pri jednaní s ministerstvami, že nie všetci ministri sú si vedomí toho, že čo je demokracia a čo je to parlamentná kontrola a čo je kontrola vlastne voličov, a v tomto zmysle internet tvorí veľmi, veľmi podstatnú komunikačnú bázu ľudí, ktorí sú schopní a ochotní sa venovať aktívne svojim právam občianskym a sú schopní a ochotní dozerať úradníkom a ministrom a ďalším, ktorí hýbu nitkami, na prsty. A táto novela, samozrejme, znova zasahuje, keďže je to prielom do kontroly internetu, tak zasahuje aj do tejto časti. To považujem z takej, ako človek, ktorý má rád demokraciu a slobodu, za veľmi, veľmi nešťastné, že práve tým najtvrdším spôsobom, akým sa dala táto smernica samotná vyložiť, tak práve ten si osvojila súčasná vláda. Ja by som mohol viesť celkom slušnú debatu na tému, že je to u ľavičiarov všade na svete úplne prirodzená záležitosť, že je to skutočne túžbou všetkých ľudí, ktorí majú vzťahy k autoritatívnym režimom a ktorých autoritatívni predstavitelia kdekade visia po stenách, že je to pre nich vlastné. Ale pre mňa je veľmi dôležité povedať v tomto prvom čítaní, že či v oblasti toho, že niekto s nejakým dobrým nápadom vyjde a budeme ho vlastne od začiatku obmedzovať v oblasti vysielania po internete, alebo či už z tej oblasti, že niekto si bude chcieť založiť nejaký spravodajský portál a bude tam mať znova ako uvažovať o nejakej len forme televízneho vysielania, že bude znova obmedzovaný v šírení správ, je to nešťastný prvý krok a myslím si, že táto vláda by mala odviesť jednoducho lepšiu prácu. Mala by odviesť jednoducho lepšiu prácu, zobrať do úvahy pozíciu, v ktorej sa Slovensko nachádza, zobrať do úvahy, že chceme podporovať podnikanie aj na internete, zobrať do úvahy, že kontroly, ako vidno z mnohých prípadov a z mnohých škandálov, po ktorých si myslím, že táto vláda sa stane legendárna ako najškandálnejšia vláda, ktorá tu kedy bola, tak si myslím, že si zobrať z tohto jednoducho poučenie a priniesť sem, do Národnej rady, takú transpozíciu, ktorá by tieto základné veci eliminovala a jednoducho podporila ako podnikanie, tak slobodu šírenia na internete. A pokiaľ už sme zašli tak ďaleko, že musíme túto smernicu transponovať, tak len v tej miere, ktorá by bola minimálna. Tu by som sa, pán minister, dokonca na vašom mieste uchádzal o európsky rekord o najminimálnejšiu transpozíciu tejto škodlivej smernice. Z tohto dôvodu dávam návrh, aby tento zákon bol vrátený vláde na dopracovanie. Ďakujem pekne za pozornosť a prosím o podporu tohto môjho návrhu. (Potlesk.)